वृषभ लग्न, कर्क राशि और पुष्य नक्षत्र वाले भारत पर साल 2013 की शुरुआत के समय सूर्य में शनि का प्रभाव रहेगा। सूर्य इस कुण्डली में चतुर्थेश होकर तीसरे भाव में ज्येष्ठा नक्षत्र में स्थित है। जो कि बुध का नक्षत्र अत: सू्र्य का सम्बंध जनता, आंतरिक सुख शांति और पराक्रम से होने के साथ ही धन और सिनेमा, शिक्षा आदि से भी है। जबकि शनि भाग्येश और धर्मेश होकर तीसरे भाव में ज्येष्ठा नक्षत्र में ही स्थित है। अत: शनि कर्म और भाग्य के साथ-साथ आर्थिक, शिक्षा व मनोरंजन से सम्बंध रखने वाला ग्रह है। इन दोनो ग्रहों की दशा का प्रभाव जून 2013 तक भारतवर्ष पर रहेगा। इन दोनो ग्रहों अर्थात सूर्य और शनि का आपसी सम्बंध शत्रुवत माना गया है अत: इस दशा में भारत की अर्थव्यवस्था चरमराई रहेगी। शिक्षा के स्तर में गिरावट जारी रहेगी। शिक्षक, शिक्षार्थी, शिक्षा व संस्कार का स्तर सुधरने की बजाय बिगडता जाएगा। बाल मृत्युदर बढ सकती है। आपसी कलह या धार्मिक असंतोष होने की सम्भावनाएं बन रही हैं। धर्म को राजनीति से जोडकर साम्प्रदायिक भावनाओं को हवा दी जा सकती है। लेकिन भारत की न्यायपालिका कुछ ऐतिहासिक फैसले ले सकती है जो दूरगामी होंगे।